Korporatsioon Sororitas Estoniae

Korporatsioon Sororitas Estoniae ("Korp! Sororitas Estoniae" või "C!S!E!") on 16. veebruaril 2011 Tallinnas asutatud akadeemiline organisatsioon. Korporatsioon tegutseb nii Tallinnas kui ka Tartus. Korp! Sororitas Estoniae on naiskorporatsioon.
Põhimõtted.
Korp! Sororitas Estoniae tegutseb eesti keele ja kultuuri säilitamise nimel. Tema põhimõtteks on kasvatada tublisid Eesti naisi, kes oleksid võimelised vajadusel kaitsma Eesti riigi vabadust võõrvõimu eest.
Korp! Sororitas Estoniae on akadeemiline organisatsioon, kus väärtustatakse haridust ja püüdu selle omandamisel, lisaks toetab ta oma liikmete sportlikkust ja tervislikke eluviise.
Välismärgid.
Värvid.
Korp! Sororitas Estoniae värvideks on valge, karmiinroosa ja must, mis sümboliseerivad teadmisjanu, naiselikku meelt ning kindlameelsust.
Lipukiri.
Korp! Sororitas Estoniae lipukirjaks on "Teadmised on ilu".
Vapp.
Korp! Sororitas Estoniae vapp koosneb neljaks väljaks jaotatud vapikilbist ning ümbritsevast puuokstest. Kilbi ülemisel vasakul väljal on valgel põhjal kuldne "fleur-de-lis", mis tähendab uue aja algust. Selle all karmiinroosal põhjal kuldtähtedega korp! Sororitas Estoniae lipukiri «Teadmised on ilu», all paremal mustal põhjal kolm paabulinnu sulge, võttes kokku C!S!E! peapõhimõtted sõnadega: ilu, võimekus, arukus. Ülal paremal trikoloori taustal kuldne sirkel. Vappi ümbritsevad ka tammelehed.
Sirkel.
Sirkel koosneb tähtedest V, C, F, C, S, E ja ! märgist, ning see tähendab "Vivat, Crescat et Floreat Corporatio Sororitas Estoniae in aeternum!", tõlkes: elagu, kasvagu ja õitsegu korporatsioon Sororitas Estoniae igavesti!
Liikmeskond.
Korp! Sororitas Estoniae liikmeskond jaguneb värvikandjateks, mille hulka kuuluvad kaasvõitlejad ja vilistlased ning mustmajaks, kuhu kuuluvad rebased.
Esimene eestseisus.
Korp! Sororitas Estoniae esimese eestseisuse moodustasid:
Sõprusorganisatsioonid.
Korp! Sororitas Estoniael on kolm sõprusorganisatsiooni, üks Lätis, teine Soomes ja kolmas Poolas. Kõigi kolme organisatsiooniga on tihedad läbikäimised pidulikel puhkudel, kuid tihedat kontakti hoitakse ka igapäevasemalt. 
Kymenlaakson Osakunta.
Ametlik sõprusleping Soome organisatsiooniga Kymenlaakson Osakunta sõlmiti 18. veebruaril 2017. Lepingu esimene pool allkirjastati korp! Sororitas Estoniae Tartu konvendis, teine pool nädal aega hiljem Kymenlaakson Osakunta 84. aastapäeval Soomes. Kymenlaakson Osakuntal on Eestis teinegi sõprusorganisatsioon, milleks on korp! Fraternitas Tartuensis. Sõpruslepingud on sõlmitud akadeemilise vanuse alusel, nimelt on Kymenlaakson Osakunta Helsingi ülikoolis tegutsevatest üliõpilasorganisatsioonidest noorim. 
Kymenlaakson Osakunta asutamispäevaks loetakse 26. veebruari 1933. Kymenlaakson Osakunta värvideks on hõbe ja must. Hõbe sümboliseerib Kymenlaakso maakonnast läbi jooksvat jõge.
Spidola.
Läti naiskorporatsiooniga Spidola sõlmiti sõprusleping 28. mail 2017. Korp! Spidola värvid on kuldne-violetne-valge. 
Korporatsioon Spidola asutati 11. märtsil 1947 paguluses, Saksamaal Pinnebergis. Nimi "Spidola" tuleb läti rahvusluuletaja Janis Rainise teosest "Tuli ja öö". Alates asutamisest unistasid asutajad, et korporatsiooni tegevuse saaks kolida Riiga. See unistus sai teoks 1991. aastal, kui võeti vastu esimesed rebased Lätis.
Plateria Varsoviensis.
Poola naiskorporatsiooniga sõlmiti leping 1. augustil 2024. Korp! Plateria Varsoviensise värvid on veinipunane-valge-kuldne